Nadine laat oë rek met kabeljou - Sport - Republikein
Tuesday, March 30th, 14:21:41
Nadine laat oë rek met kabeljou
Die laaste week van Februarie was weer 'n fees vir hengelaars by Horingbaai.
Elke dag is omtrent veertig tot vyftig voertuie met hengelaars by dié gewilde punt gesien en heelwat kabeljou is by Horingbaai (sowat 77 km noord van Hentiesbaai) gevang.
Adri Basson, bekende voormalige sportfiguur wat die land onder meer as rugbykaptein en gholfspeler verteenwoordig het, vang altyd graag by Adri se Gat. Hy het 'n paar kleinerige kabeljoue en 'n klomp babers gevang.
Dit was egter Nadine Downing se aankoms by Adri se Gat wat die manne gewys het hoe die grotes uitgetrek word.
"Nodeloos om te sê, die tweede keer toe sy ingooi, het sy 'n kabeljou van 15 kg uitgehaal. Ek is nie verbaas om te hoor dat sy die Namibiese nasionale vrouespan as rots- en strandhengelaar verteenwoordig nie," sê Adri Basson, wat hierdie foto saam met Nadine Downing by Adri se Gat ingestuur het.